google/wiki40b huggingface dataset:
Jägerbomb

Jägerbomb on segatud alkohoolne jook, kus kallatakse üks pits Jägermeisterit ühte klaasi Red Bulli ja juuakse korraga ära. 
Saksakeelsetes riikides nimetatakse jägerbomb'i "Flying Hirschiks".

Terviseriskid

Kanada ülikoolis aastatel 1981–2016 tehti 13 uuringut, kus leiti, et tarbides koos alkoholi ja energiajooki, suureneb oluliselt risk kukkuda, sattuda õnnetusse või kaklusse. Tarbides energiajooki võib tarbija saada kofeiinilaksu, mis tekitab uneprobleeme, südametöö liigse kiirenemise, ebameeldiva ärevustunde ja kõrge vererõhu.
On andmeid, et tarbijad on pärast jägerbombi joomist saanud südamerabanduse.
Soojusefekt

Soojusefekt tähendab soojuse eraldumist või neeldumist mingi protsessi käigus, see on süsteemist väljuv või sisenev energia.
Täppisteadustes kasutatakse täpsemini defineeritud mõisteid nagu soojushulk (Q), siseenergia muutus (ΔU) või entalpia muutus (ΔH). Mõõtühikuks on SI-süsteemis džaul (J), kasutatakse ka kalorit (cal).
Mõned ekstreemsed näited. Eksotermilise keemilise reaktsiooni korral kasutatakse reaktsioonisegu jahutamist. Kui reaktsioonis eraldub suur hulk soojust ja jahutamine ei ole piisavalt efektiivne (näiteks katalüsaatori üledoosi korral) võib toimuda soojusplahvatus, see on kogu reaktsioonisegu plahvatuslik keemine, seega vedeliku järsk üleminek gaasifaasi. Enamuse lõhkeainete plahvatusele on iseloomulik, et hargnevate ahelatega eksotermilises reaktsioonis toimub tahkest ainest ülikiire sisemolekulaarse lagunemise tagajärjel kuumade gaasiliste produktide (oksiidide) teke, pürolüüs, mis põhjustab tugevajõulise plahvatuse (gaaside ülikiire reaktsiooni oksüdeerijaga, mis on tavaliselt hapnik).
Kontsentreeritud väävelhappe (H₂SO₄) lahjendamisel veega (hüdrateerumine) eraldub oluliselt soojust (eksotermiline protsess). Seetõttu tuleb alati väävelhape lisada veele. Vastupidisel toimimisel võib happesse, mis on veest oluliselt raskem, lisatav vesi pindmises osas ägedalt keema hakata ja sellega hapet laiali pritsida.
Märkimisväärne soojuse neeldumine (endotermiline protsess) esineb mitmete soolade lahustumisel vees. Näiteks kasutatakse naatriumkloriidi (NaCl) ja kaltsiumkloriidi (CaCl₂ või CaCl₂•nH₂O) jahutussegude valmistamisel.
Reinhold Kamsen

Reinhold Kamsen (12. oktoober/24. oktoober 1871 Imavere – 16. mai 1952 Kiisa) oli eesti lastekirjanik, ajakirjanik ja luuletaja.
Kamsen õppis Järavere külakoolis. Aastast 1909 pidas ta Pilistvere alevikus seltsimaja ning töötas laenu-hoiuühisuses ja majandusühingu raamatupidajana. Aastast 1920 oli ta Põltsamaa tarvitajate ühingu raamatupidaja ning osales kohalikus seltsitegevuses. Aastatel 1927–1931 töötas ta ajalehe Põltsamaa Teataja vastutava toimetajana, aastatel 1930–1931 andis ta välja nädalalehte Põltsamaa Uudised.
Kamseni enese väitel on ta oma elu jooksul kirjutanud mitu tuhat luuletust. Tema luuletusi ja lühiproosapalasid perioodikas arvukalt avaldatud, peamiselt Postimehe ja selle kaasannete külgedel (1896–1913), Lindas (1899–1905) ja Põltsamaa Teatajas (1927–1930).
Tema loomingus on valdav loodus- ja kodulüürika, andes romantilises võtmes edasi kauneid looduspilte ning vahendades eleegilisi tundeelamusi, tema isamaaluule sisendab optimismi ja kinnitab autori usku eestlaste tulevikku. Friedebert Tuglas leidis, et ainuke Kamseni sulest pärit väärtluuletus on "Murede maa" (aastast 1907).
Aastal 1901 hakkas ta kaastöid tegema Lastelehele, vanemas eas avaldaski peamiselt lastele mõeldud tekste. Mõned Kamseni lastelaulud on saanud viisistatuna üldtuntuks (nt "Küll on kena kelguga").
Aastal 1950 kolis ta Tallinna tütre juurde, suri 16. mail 1952 Kiisal. Tema põrm on maetud Pilistvere kalmistule, oma perekonna platsile. Imaverre on püstitatud talle mälestuskivi.

Isiklikku

Tema tütar oli ehitusinsener ja -teadlane Valve Kikas.
Talumaa (perekonnanimi)

Talumaa on eesti perekonnanimi.
Nimede eestistamisel määrati Talumaa uueks perekonnanimeks isikutele, kelle perekonnanimi oli Dreyer, Reinhold, Reinolt ja Teimann. Kaarel Talumaa palvel kanti Talumaa perekonnanimede kaitseregistrisse nr. 334 all (Siseministeeriumi teadaanne 30. novembrist 1937).
2017. aasta 1. jaanuari seisuga on perekonnanimi Talumaa Eestis 26 mehel ja 23 naisel.
Martin Arvelius

Isiklikku

Tema vend Johannes Matthias Arvelius oli Paide, Harju-Madise ja Harju-Risti koguduse õpetaja. Poeg Friedrich Immanuel Arvelius oli Viru-Nigula koguduse õpetaja aastatel 1741–1780. Poja vanem poeg Friedrich Gustav Arvelius oli kirjanik ja Tallinna gümnaasiumi professor, poja noorem poeg Martin Heinrich Arvelius oli jurist, luuletaja ja näitekirjanik.
Kiht (geoloogia)

Kiht on selgelt eristuvate kihipindadega litoloogiliselt ühtlane ning suure lateraalse ulatusega kivimkeha.
Kihte eristatakse üksteisest peamiselt struktuuri, tekstuuri ja koostise alusel.
Kihid võivad koosneda nii kivimeist kui ka setteist. Kihtidest rääkides peetakse enamasti silmas settekivimi kihte, kuid põhimõtteliselt võivad kihte moodustada ka teised kivimid, näiteks kihiline laavavool koosneb kihtidest.
Kihiks nimetatakse ülalesitatud definitsioonile vastavaid kivimkehi, mille paksus ületab 1 cm. Sellest õhemaid kihte, mis siiski on palja silmaga eristatavad, nimetatakse lamellideks.
Kihi kujunemise ajal on valitsenud enam-vähem ühtlased settimistingimused. Settimistingimuste muutumine viib uue kihi tekkimisele.
Kihti piiritlevaid pindu nimetatakse kihipindadeks. Ülemine kihipind on kihi lasuv pind ja alumine kihi lamav pind.
Üks kiht võib minna üle teiseks ilma settelüngata, kuid nende vahel võib olla ka põiksus.
Kiht võib koosneda paljudest õhematest kihtidest. Ühe kihi piires võivad esineda ka vahekihid. Mitmed üksikud kihid võivad moodustada kihikompleksi.
Kihid sisaldavad informatsiooni geoloogilise mineviku kohta ja on seega oluliseks uurimisobjektiks geoloogidele. Kihtide kirjeldamisega tegelev teadusharu on stratigraafia. Kiht on geoloogiline struktuur ja kuulub seega ka struktuurigeoloogia uurimisobjektide hulka.
Diferentsiaaloperaator

Diferentsiaaloperaator on matemaatikas operaator, mida saab avaldada diferentseerimisoperaatorite kaudu.
Diferentsiaaloperaatorid võivad olla lineaarsed või mittelineaarsed operaatorid. Antud artiklis keskendutakse lineaarsetele diferentsiaaloperaatoritele.
Chicago Ülikool

Chicago Ülikool on eraülikool Chicagos Ameerika Ühendriikides.
Ülikool asutati aastal 1890.
Charles Maurice de Talleyrand-Périgord

Charles Maurice de Talleyrand-Périgord [šarl  mor'iss dö taler'aan-perig'oor] (prantsuse [ʃaʁl moʁis də tal(ɛ)ʁɑ̃ peʁiɡɔʁ]; 2. veebruar 1754, Pariis – 17. mai 1838 Pariis), esimene Benevento vürst, oli Prantsuse diplomaat ja poliitik.
Ta tegutses edukalt kuningas Louis XVI valitsusajal, Prantsuse revolutsiooni vältel ning seejärel keiser Napoleon I, Louis XVIII, Charles X ja Louis-Philippe I ajal. Talle on antud vastandlikke hinnanguid. Mõne ajaloolase arvates oli Talleyrand üks kõige paindlikumaid, osavamaid ja mõjukamaid diplomaate kogu Euroopa ajaloos. Teisal on arvatud, et ta reetis järgemööda Prantsuse Ancien Régime'i, revolutsiooni, Napoleoni ja Bourbonide restauratsiooni. Talleyrand on kurikuulus ka seepoolest, et ta pööras katoliku kirikule selja pärast seda, kui oli pühitsetud preestriks ja piiskopiks.
Donatas Banionis

Donatas Banionis (28. aprill 1924 Kaunas – 4. september 2014 Vilnius) oli leedu teatri- ja filminäitleja.
Banionis oli Panevėžysi draamateatri näitleja ja peanäitejuht. Ta mängis väga paljudes Nõukogude Liidu filmides.
August Amon

August Amon (12. september 1896 Kodijärve vald, Tartumaa – 6. oktoober 1944 Läänemeri) oli Eesti kohtunik.
Ta lõpetas 1921. aastal Hugo Treffneri Gümnaasiumi, õppis 1921–1925 (lõpetas) Tartu Ülikooli õigusteaduskonnas, Eesti Üliõpilaste Seltsi vilistlane.
August Amon osales Esimeses maailmasõjas ja Vabadussõjas, oli 1922–1923 Riigi Keskarhiivi ametnik, 1925–1930 Viljandi-Pärnu ja 1930 Rakvere-Paide Rahukogu kohtuameti kandidaat, 1930–1935 Valga 2. jaoskonnakohtunik, 1935–1940 Viljandi Ringkonnakohtu liige.
Ta hukkus Eestist põgenemisel laeval Nordstern.
Polüamooria

Sümbolid

Põhiliselt kasutatav sümbol on lõputu süda. 
Teiseks sümboliks on polüamoorsuse lipp, mille lõi Jim Evans aastal 1995. See on kolme triibuga lipp, millest esimene on sinine (esindab avatust ja ausust kõikide partnerite vahel), teine punane (esindab armastust ja kirge) ning viimaseks must (esindab solidaarsust nende suhtes, kes peavad oma polüamoorset suhet saladuses hoidma välismaailma eest). Lipu keskel on kuldne kreeka täht pii, mis tähistab polüamoorsuse initsiaali. Kuld esindab väärtust, mida me asetame emotsionaalsele sidemetele teiste suhtes ... mitte ainult füüsilistele suhetele.
Jaan Tõnissoni esimene valitsus

Jaan Tõnissoni valitsus oli Eesti Vabariigi Valitsus  18. novembrist 1919 kuni 28. juulini 1920. 
Jaan Tõnissoni valitsus oli kolmas valitsus alates Eesti Vabariigi asutamisest. Strandmani valitsus oma tagasiastumise põhjust ei teatanud, ja uus valitsus, kus olid nii kodanlased kui ka sotsialistid, võeti Asutavas Kogus vastu kahtlustega nii vasakult kui ka paremalt tiivalt (Päevaleht 19.11.1919). 
1. juulil 1920 tegid Asutava Kogu sotsiaaldemokraadid otsuse oma liikmed valitsusest ära kutsuda. Jaan Tõnisson üritas küll uusi ministreid leida, kuid see ei õnnestunud ja valitsus astus tagasi.
Venoosurge

Madudel

Looteeas madude südant on vähe uuritud kuid südametoru areneb neil juba munas olles. Munast koorunud ja/või sündinud maopoegadel on südame kaks koda täielikult eraldatud ja venoosurge asub südame paremast kojast ülespoole. 
Ühe uuringu käigus tuvastati annetatud viljastatud munadest inkubaatoris koorunud 2 päeva vanustel maisi-roninastikutel (Pantherophis guttatus guttatus) kõik täiskasvanud maole omased südame struktuurid. 
Venoosurge koosneb kahest, vasakust ja paremast, sinus horns-ist.
Venoosurke kaudu sisenevad õõnesveenid südame paremasse osasse.

Inimestel

Venoosruge on inimestel looteeas esinev südametoru, millest moodustub osa südame paremast kojast.
The Academy Is...

Bändi algus (2002)

William Beckett (solist) ja Michael Carden (kitarrist), kes algselt olid rivaalitsevates bändides, tulid esmalt kokku 2002. aastal. Bänd moodustati aasta hiljem, kui lisandus Adam T. Siska basskitarrist, Adrian LaTrace Jr (teine kitarrist) ja trummar Mike DelPrincipe. Stuudios salvestati esimene EP "The Academy" (2004) LLR Recordings all. Sama plaadifirma oli 2002. aastal välja andnud Beckett'i sooloprojekti Remember Maine'i debüütalbumi "The Last Place You Look". Pete Wentz Fall Out Boyst kuulas seda ning oli nii vaimustuses, et veenis Fueled by Ramen'i agente neid allkirjastama.

"Almost Here" (2005)

2004. aastal läks bänd Floridasse, et seal salvestada debüütalbum "Almost Here", produtsendiks James Paul Wisner. Pärast suveturneed lahkus LaTrace, kelle asemel liitus bändiga Tom Conrad. teiseks lahkujaks oli DelPrincipe, kelle asemel liitus The Academy Is...'ga Andy "The Butcher" Mrotek. Bänd asus turneele bändidega Fall Out Boy, Something Corporate, Midtown, Matchbook Romance, Motion City Soundtrackja Armor for Sleep. 2005. aasta suvel oli ka bändi esimene turnee peaesinejatena. 
26. oktoobril 2006 teatas The Academy Is..., et Tom Conrad lahkus bändist. Michael Guy Chislett astus tema asemele.

Santi (2007)

2006. aasta Warped Touri ajal hakkas bänd kirjutama laule teise albumi jaoks. Nad lendasid Los Angelesse ja salvestasid albumi, mille produtsendiks oli Butch Walker. 26. jaanuaril 2007 lekitati "LAX to O'Hare" bändi Absolute Punk profiilil. Album "Santi" anti välja 23. aprillil 2007 plaadifirma Fueled by Rameni kaudu. 
Esimese singlina teiselt albumilt tuli välja "We've Got A Big Mess On Our Hands".
The Academy Is... asus "Honda Civic Tour 2007" turneele koos Fall Out Boy, +44, Cobra Starship'i ja Paul Wall'iga. Santi turneel  "The Sleeping With Giants" olid soojendusesinejateks The Rocket Summer, Armor for Sleep ja Sherwood.

"Fast Times at Barrington High" (2008)

Bändi kolmas stuudioalbum "Fast Times at Barrington High" tuli välja 19. augustil 2008. aastal Fueled by Rameni all.
Esimene singel "About a Girl" lisati bändi MySpace'i lehele 15. juulil.

TAITV

TAITV tähendus on The Academy Is... TV. TAITV-d tehakse, et fännid oleksid bändiga rohkem seotud ja bändiga tegemistega seotust teadlikud. Praegu on käsil kolmas hooaeg, mida filmib Jack the Camera Guy. TAITV-s on osalenud ka Ryland Blackinton (Cobra Starship), kes täitis Guy Ripley osa. Lisaks on selles osalenud All Time Low, We The Kings, Fall Out Boy, Cobra Starship ja paljud teised.

Külalisetteasted

Good Charlotte'i "Greatest Remixes" (2008) tegi The Academy Is... remiksi laulust "Hold On".
William töötas koos Gabe Saporta, Travis McCoy ja Mijaga loo "Bring It" kallal, mis oli ka filmis "Snakes On A Plane".
William on ka Fall Out Boy lauludes "Sophomore Slump or Comeback of the Year" ("From Under the Cork Tree") ja "What a Catch, Donnie" ("Folie à Deux")
Maardu algkool

Maardu algkool oli aastatel 1919–1956 endise Maardu mõisa peahoones tegutsenud algkool.Maardu algkooli õpilastest tuntuim on olnud näitleja ja lavastaja Evald Hermaküla.
Meeskohus

Meeskohus (saksa keeles Manngericht) ehk vasallikohus oli Eestimaal ja Liivimaal tegutsenud kohtuasutus.
Meeskohus arutas algselt ainult vasallide ja rüütlite süütegusid. Kuna maahärra ei saanud vasallide üle kohut mõista, esindas selliste süütegude arutamisel meeskohtunik maahärrat, kaasistujad aga vasalkonda.
Meeskohtu kompetentsi kuulusid esialgu maakonna vabade elanike tsiviilasjad. 1630. aasta reform laiendas meeskohtu pädevust ning meeskohtule anti menetlemiseks esimese instantsina talupoegade kriminaalasjad. Alates 1636. aastast hakkas kohtuliikmeid (meeskohtunik ja kaks kaasistujat) valima kohalik rüütelkond kolmeks aastaks. 
Aastatel 1653 ja 1664 anti osa aadlike tsiviilasju ülemmaakohtu kompetentsi. Meeskohtute lahendada jäid piiritülid, võla-, konkursi- ja pärandinõuded, kinnis- ja vallasvara müügi asjad ning talupoegade ja mitteaadlike kriminaalasjad. Meeskohtute otsused kinnitas ülemmaakohus. 
Tallinna ja Riia asehalduskorra ajal, aastatel 1783–1797 tegutsesid meeskohtute asemel kreisikohtud ja alammaakohtud. 
Pärast meeskohtute likvideerimist 1889. aastal läksid meeskohtute funktsioonid edasi rahukohtutele ja ringkonnakohtutele.

Liivimaa meeskohtud

Meeskohtud tegutsesid Vana-Liivimaal kuni 16. sajandi lõpuni, mil nad reformiti maakohtuteks.
Vaskjala–Ülemiste kanal

Vaskjala–Ülemiste kanal (tuntakse ka Pirita–Ülemiste kanali nime all; registrikood vee1093000) on kanal Rae vallas ja Tallinna linnas. Kanal saab alguse Vaskjala veehoidlast ning lõpeb Ülemiste järves. Kanal on osa Tallinna veevarustussüsteemist.
Kanali pikkus on 10,8 km, valgala pindala on 28,6 km².

Ajalugu

Veepuuduse leevendamiseks võeti aastal 1922 kasutusele Pirita jõe vesi 10,5 km pikkuse Pirita-Ülemiste kanali ja Pirita jõe ääres paiknenud pumbamaja abil. Pärast kanali rekonstrueerimist ja Vaskjala hüdrosõlme (pais-regulaatori) rajamist aastal 1970 oli võimalik vee isevoolne suunamine Ülemiste järve kuni 6 m³/s.
Männiku asum

Ajalugu

1798. aastal ilmunud Mellini atlases tähistati praeguse Männiku asumi alasid nimega Suklemi (teatud kaartidel on kasutatud ka kuju Suklema). 20. sajandi algul kandis Männiku piirkond Valdeki nime (saksa k Waldeck 'metsatukk'). Piirkond sai Valdeku nime Valdeku tänava ja Männiku tee vahel asunud samanimelise kõrtsi järgi.
Asumit läbiv Tallinna–Viljandi raudtee avati liikluseks 1900. aastal. Raudtee ja Valdeku tänava ristumiskohta rajati Valdeku peatus, mis avati tsiviilkäibeks alles 1935. aastal. Kuna Männikule plaaniti rajada Romanovi aedlinn, asutati 1914. aastal omanike palvel ka Männiku raudteepeatus. Alanud sõja tõttu jäid aedlinna rajamise plaanid katki, kuid raudteepeatus säilis. 1927. aastal nimetati Tallinnast Sakku viiv tee Männiku teeks.
Männiku oli pikki aastaid väheasustatud koht, seal asusid ainult mõned üksikud suurte kruntidega majad. Suurem muutus toimus siis, kui Männiku lähedusse rajati 1914. aastal Peeter Suure merekindluse pealaod (nn Männiku hiigellaod). Esimese Eesti Vabariigi ajal asusid piirkonnas Männiku vahipataljoni kasarm, kaitseväe laboratoorium ja suur Männiku polügoon. 15. juunil 1936 toimus asumis plahvatuste seeria, mis oli tingitud eksimusest lõhkeainete käsitlemisel. Plahvatuste käigus hukkusid 61 inimest, päästetöödel lisaks veel 4 tuletõrjujat.
Männikul on tegutsenud ka üks lokaalne organisatsioon, 1933. aastal loodud Nõmme-Valdeki Raba Turbaühing. Seoses elanikkonna kasvuga 1930. aastate lõpul, asutati siia ka Nõmme Majaomanike seltsi osakond. Männiku polügooni (Valdeki laskerada) kasutasid teiste hulgas aktiivselt ka Nõmme kaitseliitlased.
1937. aastal kinnitas majandusministeerium silikaattelliste tootmisega tegeleva ettevõtte Kvarts põhikirja. Männikul tegutseva ettevõtte kaup oli nõutud, seda vaatamata asjaolule, et lähedal juba tegutses analoogne tehas. 1957. aastal rajati asumisse ehitusmaterjalide tehas Männiku, mille üheks tsehhiks sai Kvarts. Hiljem lisandusid kipsplaatide tsehh ja kivitsehh. 1973. aastal liideti Männiku tehas ja lähedal asuv Silikaat üheks tootmiskoondiseks.
Eesti taasiseseisvumise järel Männiku tehased suleti, välja arvatud Valdeku kivitsehh.

Olulisemad objektid

Männikul asuvad Männiku raamatukogu ja Männiku Noortekeskus.

Loodus

Männiku asumisse jäävad täielikult või osaliselt 4 kunstlikku järve, mis on tekkinud liiva kaevandamise tagajärjel. Männikusse jääva Raku järve ääres asub Männiku hiidrahn, mida peetakse üheks Nõmme vaatamisväärsuseks. Asumisse jäävad veel Pumbajärv, Männiku järv ja Väikejärv.

Männiku asumi tänavad

Männikul asuvad Astri tänav, Jalaka tänav, Jõhvika tänav, Karusmarja tänav, Kauge tänav, Paul Kerese tänav, Kraavi tänav, Kreegi tänav, Kuremarja tänav, Kvartsi tänav, Lootuse puiestee, Mahla tänav, Männiku tee, Nelgi tänav, Pihlaka tänav, Remmelga tänav, Silikaltsiidi tänav, Sinilille tänav, Valdeku tänav, Võidu tänav, Võidu põik ja Väike-Männiku tänav.
Eldor Renter

Eldor Renter (13. mai 1925 Tallinn – 27. juuli 2007 Tallinn) oli eesti teatri- ja kostüümikunstnik, aastatel 1957–1963 ja 1980–1995 Estonia teatri peakunstnik.

Elulugu

Eldor Renter sündis Tallinnas riigiteenistujate perekonnas. Ta lõpetas aastal 1944 Nõmme Gümnaasiumi. Kõrghariduse omandas ta Eesti NSV Riiklikus Kunstiinstituudis, mille lõpetas 1951. aastal teatridekoratsiooni erialal Voldemar Haasi ja Natalie Mei õpilasena.
Aastast 1951 oli ta Eesti NSV Kunstnike Liidu liige ja aastast 1957 ka Eesti NSV Teatriühingu (hilisema nimega Eesti Teatriliidu) liige. Samuti kuulus Eldor Renter Eesti Lavastuskunstnike Liitu.
Lisaks Estonia teatrile tegi ta lavakujundusi ka Läti, Leedu, Saksamaa ja Soome teatrites. Peamiselt kujundas ta ballette, oopereid ja operette, kokku on teada umbes 150 tema tehtud lavakujundust. Oma viimase tööna kujundas ta lava ja kostüümid Tiit Härmi lavastatud balletile "Don Quijote", mis esietendus rahvusooperis Estonia 4. oktoobril 2007.
Aastatel 1959–1968 töötas Eldor Renter ühtlasi Eesti NSV Riikliku Kunstiinstituudi õppejõuna.

Isiklikku

Laulja Maarja Haamer oli tema abikaasa.
Eesti-Tadžikistani suhted

Eesti-Tadžikistani suhted on kahepoolsed suhted Eesti ja Tadžikistani vahel.
Kahe riigi vahelised diplomaatilised suhted said alguse 2006.
Tegutseb Eesti suursaadik Tadžikistanis, kes resideerib Astanas. Tegutseb ka Tadžikistani suursaadik Eestis, kes resideerib Minskis.
Geograafiline asend

Geograafiline asend on mingi koha asukoht maakeral tinglike joonte (ekvaatori ja algmeridiaani) suhtes.
Geograafilist asendit kirjeldatakse tavaliselt geograafiliste koordinaatide, ilmakaarte ja naabrussuhete kaudu.
Narva – Narva-Jõesuu – Hiiemetsa maantee

Narva – Narva-Jõesuu – Hiiemetsa maantee (registrinumbriga 91) on üks Eesti tugimaanteedest. 
See saab alguse Narva linnas Tallinna–Narva maantee 212. kilomeetril, Tallinna maantee, Paul Kerese tänava ja Puškini tänava ringristmikul. Tee pikkus on 26,3 km. Tee lõpeb Tallinna–Narva maantee 194. kilomeetril Hundinurga ja Udria külade piiril. Narva linna tänavatena kannab nimesid Puškini tänav, Hariduse tänav, Vestervalli tänav, Sepa tänav, Jõesuu tänav. Narva-Jõesuu linna tänavatena kannab nimesid J. Poska tänav, Vabaduse tänav, L. Koidula tänav.

Asulad Narva – Narva-Jõesuu – Hiiemetsa maanteel

Narva linn, Tõrvajõe küla, Kudruküla küla, Narva-Jõesuu linn, Meriküla küla, Udria küla.
Richard Réti

Lapsepõlv

Réti õppis malet mängima varajases nooruses, kui ta oma venna sõnul vaatas pealt oma ema ja isa mänge ning ühel päeval palus, et isa temaga mängiks. Vanemad nõustusid kõheldes ning Réti suutis isa võita. Küsimusele, kuidas ta üldse mängida oskas, vastas ta, et vaatas nende mänge pealt ja õppis nende vigadest. Kuus aastat hiljem suutis Réti taas oma perekonda üllatada, kui tema nimele saabus koju kiri. Noor Réti oli saatnud kohalikku ajalehte maleprobleemi, mille nood olid vastu võtnud ja seda kirjaga talle kinnitasid ja noorele Retile kiitust avaldasid.
Selline tunnustus kohalikult maleeksperdilt, kes kirja oli saatnud, avaldas Reti vanematele muljet, kuid nad kartsid, et nende poeg satub ebakindlale karjääriredelile, kuna male polnud veel tunnustatud karjäärina ühiskonnas kanda kinnitanud ning sellega kaasnes ebakindel tulevik. Olles asunud elama Viini, mängis Réti malet vaid oma koolikaaslastega, kes varsti hakkasid teda kutsuma hüüdnimega "Võitmatu". Oma esimese mängu meistriga otsustas üles seada tema vend Rudolph, kes kirjutas Viinis resideerivale malemeistrile Carl Schlechterile, ning too nõustus 13-aastase Rétiga mängima, et tema oskusi proovile panna. Esimese mängu kaotas Réti juba paari minuti ja 9 käigu järel, kuid nende teine omavaheline mäng kestis üle tunni. Kuigi Schlecher võitis, tunnistas ta, et Réti valmistas talle mängus palju probleeme ning kutsus siis Rétit liituma kohaliku tugeva maleklubi Wiener Schachklubiga. Rétist sai selle eliitklubi esimene alaealine liige.

Mängustiil ja pärand malemaailmale

Reti alustas mängimist klassikalise kombinatoorse mängijana, eelistades avangutest Kuningagambiiti. Pärast Esimest maailmasõda tema stiil aga muutus ning temast sai üks hüpermodernistide teooria edasiviijaid ja propageerijaid. Avanguteoorias on temanimeline Réti avang (1. Rf3) siiani väga populaarne. Selle sama avangu algusaastatel suutis ta seda mängides alistada 1924. aastal Capablanca.
Réti oli ka tuntud lõppmängu probleemide koostaja. Reti on ka autoriks ühele tuntuimale maleprobleemile, mis avaldati esimest korda 4. detsembril 1921 (vt diagramm paremal).
Tundub, et valgel pole enam võimalust musta etturit püüda ning mäng on kaotatud, kuna must suudab valge etturi lihtsalt peatada.
1. Kg7! h4 2. Kf6 Kb6
       või 2...h3 3.Ke7 ja valge kuningas tugevdab oma etturit.
3. Ke5!!
       ja valge kuningas jõuab õigel ajal kas oma etturini või lööb musta etturi.
3... h3 4. Kd6
       viigistab.
Uimastav varesputk

Kirjeldus

Taim on 35–90 cm kõrge. Lehtede sulgjalt paiknevad lehekesed on kuni 0,5 cm laiad, terava tipuga, hõredate pikkade karvadega. Õied valged. Liitsarikas 15–20 sileda kiirega. Osakatis 5–6 enam-vähem paljast lehekesest. 
Ta on Eestis arvatud II kaitsekategooriasse (seisuga 2012).
Brussels Airlines

Ajalugu

Brussels Airlines loodi SN Brussels Airlinesi ja Virgin Expressi ühinemisel 2006. aastal. Brussels Airlines alustas tegevust 25. märtsil 2007.
Ühendkunstiteos

Ühendkunstiteos (Gesamtkunstwerk, sks) on kunstiteos, mis koondab paljusid kunstiliike. 
Termini võttis kasutusele saksa kirjanik ja filosoof K. F. E. Trahndorff 1827. aastal kirjutatud essees "Esteetika ehk maailmavaate ja kunsti õpetus". Saksa helilooja Richard Wagner kasutas ühendkunstiteose terminit kahes 1849. aasta essees, misjärel on seda seostatud peamiselt tema esteetiliste tõekspidamistega.
Decaturi maakond (Iowa)

Ajalugu

Maakond moodustati 13. jaanuaril 1846.